У такім жа стылі ў Нясвіжы пабудаваныя і гандлёвыя рады, якія складаюцца са шматлікіх ячэек-крам. У XVII ст. налічвалася 52 каменныя крамы. Паміж імі і будынкам ратушы раней былі праезды, якія закрываліся масіўнымі варотамі. У “магдэбургскі перыяд” (канец ХVІ ст. – 1836 г.) на першым паверсе Нясвіжскай ратушы знаходзіліся гандлёвыя крамы, гарадская важніца, вартаўнічая, склад зброі для гараджан на выпадак небяспекі, адмысловае памяшканне для захоўвання пажарных прылад. Другі паверх адводзіўся пад установы магістрата. Тут размяшчаліся зала рады, судовая зала, зала паседжанняў, архіў, скарбніца, кабінеты войта і бурмістраў, а таксама захоўваўся гарадскі архіў з адміністрацыйнымі кнігамі і прывілеямі, дадзенымі гораду каралямі і Радзівіламі.